Solidariteit wen Renate Barnard-regstelsaak in hoogste hof van appèlRenate Barnard Die hoogste hof van appèl in Bloemfontein het Donderdag ten gunste van Solidariteit en kapt. Renate Barnard in een van die land se mees omstrede regstellendeaksiesake beslis. Barnard was vir langer as agt jaar in ŉ regstryd met die Suid-Afrikaanse Polisiediens (SAPD) gewikkel ten einde bevorder te word. Die SAPD moet die koste van die arbeidshof, arbeidsappèlhof en die hoogste hof van appèl betaal. Die SAPD moet ook vergoeding aan Barnard betaal. “Die uitspraak is ŉ reuse-oorwinning vir Solidariteit en kapt. Barnard. Barnard moes vir agt jaar veg vir geregtigheid. Haar uithouvermoë het die verbeelding van mense aangegryp,” sê Dirk Hermann, bestuurshoof van Solidariteit. Die volle regbank van die hoogste hof van appèl het beslis dat die SAPD onbillik op grond van ras teen Barnard gediskrimineer het. “Volgens die uitspraak kan gelykheid nie deur die meganiese toepassing van formules en numeriese teikens bereik word nie. Die uitspraak lui verder dat ten einde billikheid te bepaal ŉ buigsame en situasie-sensitiewe benadering gevolg moet word.” Hermann sê die uitspraak maak dit duidelik dat numeriese teikens nie as absolute kriteria vir aanstellings gebruik kan word nie. “Numeriese teikens lei tot kwotas, wat deur die Wet op Gelyke Indiensneming verbied word. Die uitspraak het ook die kwessie van dienslewering aangeraak. Volgens die uitspraak vereis die Suid-Afrikaanse Grondwet van die polisie om professioneel en effektief te wees en hulle hulpbronne doeltreffend te gebruik. Die regters het bevind dat die vul van die pos waarvoor Barnard aansoek gedoen het van kritieke belang was en dat die polisie se argument dat dit nié so was nie ŉ leuen was. Die regters het bevind dat Barnard se nie-aanstelling in die betrokke pos dienslewering nadelig beïnvloed het.” Barnard se regstellendeaksiestryd het reeds in 2005 begin. Sy het twee keer vir dieselfde pos aansoek gedoen. Albei kere is sy as die beste kandidaat aangewys en het die paneel onderhoudvoerders haar aanstelling aanbeveel. Die pos is egter vakant gelaat. Die pos is ’n derde keer geadverteer, maar is geskrap nadat sy weer daarvoor aansoek gedoen het. Lees ook: Renate Barnard-regstelsaak aangehoor, uitspraak voorbehou Renate Barnard-regstelsaak in hoogste hof van appèl aangehoor Solidariteit wen regstelsaak teen DKD Nuuskommentaar: Baanbrekerhofsaak teen regstellende aksie Polisie besluit of hulle teen interdik gaan appelleer Solidariteit stuit SAPD se regstelplan in hof Hofuitspraak baan die weg teen regstellendeaksiesake Regstellendeaksiesaak na hoogste hof van appèl Barnard-saak beslis tussen FW en ANC Solidariteit en SAPD se regstelsaak uitgestel Polisie het 70 oop poste weens regstellende aksie Vakbond doen beroep om polisievrou te ondersteun Nuuskommentaar: Regstellende aksie nou na grondwethof Vakbond gaan konstitusionele hof toe met Barnard-saak Uitspraak in SAPD-regstelsaak Uitspraak in SAPD-regstelaksiesaak Vrydag gelewer